เร่งระบายน้ำช่วยพื้นที่จังหวัดสุพรรณบุรีตอนล่างแล้ว คาดอีก 1 เดือน น้ำลดเข้าสู่ภาวะปกติ
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ชี้แจงถึงสถานการณ์น้ำท่วม ในพื้นที่อำเภอสองพี่น้องและอำเภอบางปลาม้า จังหวัดสุพรรณบุรี ว่า มีความแตกต่างกันกับปี 2554 เนื่องจากปีนี้ เกิดจากร่องมรสุมจากทะเลอันดามันที่พัดผ่านขึ้นมา ประกอบกับลมตะวันตกเฉียงใต้ จากประเทศเมียนมา จึงเป็นปัจจัยที่ทำให้ฝั่งตะวันตกในประเทศไทย โดยเฉพาะในพื้นที่จังหวัดกาญจนบุรีได้รับผลกระทบ ดังนั้นจึงทำให้เกิดน้ำป่าไหลหลากมายังฝั่งแม่น้ำท่าจีนจำนวนมาก ประกอบกับมีฝนตกในพื้นที่ทำให้จังหวัดสุพรรณบุรี ต้องรับน้ำเหนือและระบายน้ำได้ช้า เนื่องจากฝั่งตะวันตก ที่จังหวัดกาญจนบุรี มีน้ำป่าไหลหลากเข้ามาเติม ทำให้จังหวัดสุพรรณบุรีที่ต้องรับน้ำ ได้รับผลกระทบโดยตรง โดยเฉพาะอำเภอสองพี่น้องและอำเภอบางปลาม้า ได้รับผลกระทบรอบด้านอย่างหนัก แม้ตลอด 4-5 วันที่ผ่านมา จะเร่งระบายน้ำลงสู่แม่น้ำท่าจีนก็เจอกับสถานการณ์น้ำทะเลหนุน จึงทำให้เกิดปัญหาดังกล่าวขึ้นและการระบายน้ำทำได้ยาก เนื่องจากน้ำทะเลหนุน กรมชลประทาน ก็ได้เร่งระบายน้ำ ไปยังฝั่งตะวันตกและฝั่งตะวันออกเพื่อบรรเทาผลกระทบในพื้นที่แล้วและกรมชลประทานได้ตั้งศูนย์บัญชาการหน่วยหน้า ที่จังหวัดนครปฐมแล้ว เพื่อดูแลผู้ประสบปัญหาขณะนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี มีความเป็นห่วงจากสถานการณ์ที่เกิดขึ้นอย่างยิ่งและได้กำชับให้การช่วยเหลือมาโดยตลอด พร้อมให้เร่งระบายน้ำในพื้นที่ตอนล่าง จังหวัดสุพรรณบุรี ไปยังฝั่งแม่น้ำเจ้าพระยา ซึ่งคาดว่าจะต้องใช้เวลานับเดือน ที่จะระบายน้ำได้ อีกทั้งกระทรวงมหาดไทย ได้กำชับให้กรมป้องกันและบรรเทาสาธารณภัย เร่งเยียวยาความเดือดร้อนของประชาชน ทั้งการส่งถุงยังชีพ  เรือท้องแบนและสุขาลอยน้ำ